Den tidligere Masterchef-deltager Rikke Stjerne Møller fra Sæby er noget af en fiskeentusiast. Så meget at hun kalder sig selv for fiskefluencer. Fredag var hun så en tur forbi havnen i Strandby med sit madværksted "Smagen af Kattegat", og du har nok gættet hvorfor. Fisk. Dagens menu stod på friskfanget jomfruhummer, som flere af deltagerne kunne være med til at tilberede til blandt andet hummersuppe og hummere på grill. - Den kan bare en helt masse - så er det nemt, det tager ikke lang tid at tilberede, fortæller hun. Et familieforetagende Kurset startede torsdag på Sæby Havn, fredag på Strandby Havn og vender tilbage igen d. 26. august på Sæby Havn. Rikke Stjerne Møller står i spidsen for kurset, men har sine to fiskedøtre Emma og Laura til at hjælpe til, mens fiskeskipper Henrik viser rundt på kutteren, som til daglig fanger jomfruhummeren. Men det er ikke kun på havnen, at Rikke Stjerne Møller deler ud af sin ekspertise, hun er også noget af en haj på de sociale medier, hvor man også kan få massere af tips og tricks af fiskerkonen. - Folk kender ikke arterne, og der er rigtig mange, der smager fantastisk, som folk slet ikke lige kender til, fortæller hun. Og nogle af deltagerne på hendes lille kokkeskole er da også kommet for at lære. - Vi vil egentlig gerne spise mere fisk, men når ikke til det - så det skal vi have lært, siger Gitte Dalsgaard fra Viborg, som er på sommerhusferie med sine venner i Skagen. - Så kunne det være lidt interessant at tilberede nogle lokale råvarer og få nogle fifs til, hvilke krydderier, der skal bruges til det. Og turde gøre det, siger Gitte Dalsgaard. Deltagerne skal købe billetter til madværkstedet og får selvfølgelig lov til at smage lækkerierne, når de er færdige med at kokkerere. Spis mere fisk Men livet som fiskerkone er kun et fritidsjob for Rikke Stjerne Møller, på trods af hvor meget det egentlig fylder for hende. For stod det til fiskerkonen, så skal alle spise meget emre dansk fanget fisk - også dem, vi kan være lidt bange for. - Folk griller jo pølser mange gange i løbet af en sommer, så hvis man bare en af gangene tager en fjæsing i stedet for.
På de sociale medier kalder hun sig selv for Fiskerkonen.